ToekomsVenster: Draf sonder om te vorder(Foto: Pixabay) “Jy moet oefen om dit te doen soos ŉ atleet oefen om fiks te bly. ŉ Atleet wat oefen om fiks te bly doen goed, maar dit help nie vir alles nie. Om egter geestelik te oefen om fiks te bly deur God te dien, is regtig die moeite werd. Dit help ŉ mens op alle maniere, vir die lewe hier op aarde en die lewe wat wag op ons in die toekoms.” – 1 Timoteus 4:8 (DB) Oefen is uiteraard baie belangrik as ŉ mens gesond wil wees. Ek het onlangs weer by ŉ gimnasium aangesluit na drie jaar se afwesigheid. Nee, ek het darem geoefen in die tussentyd. ŉ Paar beskeie gewigte en ŉ trapmeul het my aan die gang gehou. O ja, om met die kleinkinders te speel is ŉ oefensessie op sy eie. Ek loop-draf graag wanneer ek na die gimnasium gaan. Een van die programme wat op die oefenapparaat beskikbaar is, neem jou deur pragtige natuur- of stadstonele. Dit is kompleet of jy daar is. Jy vergeet skoon daarvan dat jy oefen en voel gelukkig om die mooi plekke van die wêreld teen die maandelikse gimnasiumfooi te kan besoek. Feit van die saak is, na jou oefensessie is jy nog net waar jy was toe jy begin het. Jy het geloop of gedraf, maar die omgewing en konteks is presies dieselfde. Jy mag kilometers ver geloop of gedraf het, maar jy het niks gevorder nie. Ek praat nie van fiksheid en gesondheid nie, ek praat van fisiese afstand afgelê. Dit kan gebeur dat ŉ mens baie besig is, maar niks vorder nie. Dieselfde moeisame roetine hou jou gevange en verveel jou inderwaarheid. Die plekke is bekend en jy funksioneer outomaties. Jy staan op en gaan slaap sonder dat jy of die wêreld rondom jou betekenisvol verander, vernuwe of verryk is. Selfs naweke is gevul met meer van dieselfde. Sosiale besoeke en kuiers put jou net soveel uit soos die week se program. Jy begin Maandag moeg en gaan so deur die week. Hier en daar kry jy mense wat uitbreek en losbreek uit die sinlose roetine, opsoek na lewe en vervulling. Die vraag is hoe lank jy nog daarmee wil voortgaan? Die vraag is of jy die moed het om ŉ verandering te oorweeg en te omhels? Die vraag is wat die ewigheidswaarde van jou bestaan op aarde is? Sal jy en ek, wanneer ons die laaste asem uitblaas, kan sê dit was alles die moeite werd? Dalk is ŉ nuwe seisoen vir jou weggelê. Geleenthede kom soms net een maal in ŉ leeftyd. Moet dit nie misloop nie.